#### Jelentés a Dunaszerdahelyi Városi Művelődési Központ és a Kortárs Magyar Galéria működéséről a 2014-es évben

A város szívében található városi művelődési központ gazdag kultúrműsorral és szabadidős programmal várja látogatóit. Színháztermében színházi előadások, hangversenyek, folklórestek váltják egymást. Az évek során olyan rendezvények váltak hagyománnyá és méltán népszerűvé, mint a csaknem minden évben megrendezett Ezoterikus Fesztivál (március), Költészet Hete (április), Duna Menti Tavasz (június), Egészségfesztivál (október), Tarka Lepke Bábfesztivál (október), Márton-napi Vigalom (november) klubestek, előadások, képzőművészeti - és fotokiállítások. Nagy népszerűségnek örvendenek a Családi Vasárnapok - játszóházak kultúrműsorral: Farsangi Játszóház, Húsvétváró Játszóház, Gyermeknap, Őszi Játszóház - a Márton-napi Vigalom keretében, Karácsonyváró Játszóház mentálisan sérültek számára, Karácsonyváró Játszóház - Jön a Mikulás. Részben vagy teljesen biztosítjuk a városi ünnepségek kulturális, szervezési lebonyolítását is. Intézményünk egyik fő feladata, hogy a rendelkezésre álló lehetőségeknek megfelelően támogatást biztosítson a városunkban működő, városunk jó hírnevét öregbítő kulturális, művészeti csoportoknak. E támogatás - legfőképpen abban mutatkozik meg, hogy a csoportok bérmentve használják termeinket (kis - és nagy tükörterem, színpad, bábszínház, próbaterem), technikusaink rendelkezésükre állnak a főpróbákon, versenyeken, ill. néhány esetben tiszteletdíjat fizetünk a csoportvezetőnek (Fókusz, Csallóközi, Vox Camerata). A VMK mellett számos csoport működik magas művészi szinten. Intézményünk ad otthont, próbahelyiséget a Koráb és a No Smoking együtteseknek, Farkaš Máriának és tanítványainak, a Csillag Tanoda ének- tánciskolának, a Tiszta Forrás Népdalkörnek, a Vox Camerata kamarakórus, a Gézengúzok bábcsoportnak, az Aranykert Bábszínháznak, a Fókusz gyermek- illetve diákszínpadnak, a Novus Ortus színjátszó csoportnak, a Nyuszihopp tánccsoportnak, a Csallóközi Gyermek- néptánccsoportnak, a Csallóközinek, a Dunaág Néptáncműhelynek (Ágacska, Dunaág és Aranyász). Ugyancsak épületünkben talált otthonra a Rivalda Színház is. Gazdag klubtevékenység folyik a VMK falai közt: Totyogók Klubja (kisgyermekeknek és anyukájuknak, apukájuknak), Mozgássérültek Klubja, Egészségklub, amely számára pályázati pénzből (Nagyszombat Megye) sikerült berendezni egy színvonalas klubhelyiséget. Előadásokat, klubesteket szervezünk a gyógyulni- illetve egészségüket megőrizni vágyók számára, melynek kicsúcsosodása a minden évben hagyományosan megrendezett Egészségfesztivál. Esténként pilates, jóga, egészségmegőrző torna kínál felüdülést az arra vágyóknak. A VMK-ban edz illetve versenyez Dunaszerdahely extraligás sakkcsapata. Számukra is biztosítjuk, hogy le tudják bonyolítani a rendes heti edzések mellett a hétvégenként (szombat - vasárnap) történő mérkőzéseiket. Nálunk találkoznak az A -klub tagjai és a bélyeggyűjtők is. Saját műsorainkon kívül a VMK falai között megvalósultak olyan műsorok is, amelyeknek intézményünk vagy társszervezője, vagy a bérbeadó feladatait látta el, biztosítva a rendezvények gördülékeny lebonyolítását. Évek óta gyümölcsöző az együttműködésünk pl. a Kondé eló Miklós Polgári Társulással, Na´Conxypannal, Authenticával, Koncerttel, a Magyar Megmaradásért Polgári Társulással, a Dunaszerdahely és Vidéke Polgári Társulással, a Csallóközi Népművelési Központtal, a Csemadokkal. Fontos feladatunk a polgári társulások, civil kezdeményezések támogatása. A kezdetektől támogatjuk a helyi roma muzsikusok - Banyák István prímással az élen - kezdeményezését, a Bihari Emlékest szervezését és lebonyolítását. Törekszünk a testvérvárosi kulturális kapcsolatok ápolására, további fejlesztésére és közös pályázatokon való részvételre is. Baráti csoportjaink fesztiváljainkon, rendezvényeinken szívesen látott vendégek. Igyekszünk ezeket a kapcsolatokat tovább szélesíteni, elmélyíteni. Egyik legsikeresebb programunk a színházi évad - bérletrendszer, mind a felnőttek, mind az óvodások, kisiskolások, tanulók és diákok számára. Igyekszünk segíteni a diákokat, nyugdíjasokat, szeretnénk, ha minél többen eljutnának egy- egy műsorunkra - ezért számukra - lehetőségeinkhez mérten kedvezményes jegyeket biztosítunk. Kerekesszékes vendégeink ingyen látogathatják előadásainkat. Ezen kívül a Városi Általános Érvényű Rendelet alapján Hűségkártyával rendelkező nézőinknek 5% -os kedvezményt adunk a Dunaszerdahelyi Városi Művelődési Központ által szervezett színházi előadások belépődíjának összegéből, és 100% -os kedvezményt a Dunaszerdahelyi Városi Művelődési Központ által szervezett 'Családi Vasárnapok' szabadidőprogram belépődíjának összegéből.